Virallinen lehti nro C 166 , 10/06/1996 s. 0201



B4-0588, 0608, 0630, 0642 ja 0648/96 Päätöslauselma ihmisoikeusrikkomuksista Burmassa (Myanmar) Euroopan parlamentti, joka - ottaa huomioon aiemmat, erityisesti 29. syyskuuta 1994 ((EYVL C 305, 31.10.1994, s. 98)), 16. helmikuuta 1995 ((EYVL C 56, 6.3.1995, s. 110)) ja 15. kesäkuuta 1995 ((EYVL C 166, 3.7.1995, s. 128)) antamansa päätöslauselmat Burmasta (Myanmar), A. on tietoinen siitä, että Burmassa on ollut sotilashallinto vuodesta 1962 lähtien ja että vuoden 1988 epäonnistuneen kansannousun jälkeen uusi SLORC:in alainen sotilashallinto on erityisesti syyllistynyt sortoon kieltämällä kaikki ilmaisu- ja järjestäytymisvapauteen liittyvät oikeudet, B. ottaa huomioon, että Aung San Suu Kyihin, joka oli kotiarestissa vuodesta 1989 heinäkuuhun 1995, kohdistuu SLORC:in taholta edelleen ankaria hänen henkilökohtaista vapauttaan rajoittavia toimia, erityisesti hänen liikkumisvapauttaan, C. on kauhistunut maassa tapahtuvista, jatkuvista ihmisoikeusloukkauksista, mukaan lukien SLORC:in maan etnisiä vähemmistöjä kohtaan suorittamat hirmuteot, D. on järkyttynyt Burman viranomaisten toteuttamasta Karen-kansan vainosta, 4- miljoonaisen etnisen ryhmän, jota on kohdeltu julmasti ja jonka kyliä on tuhottu, mikä on johtanut noin 80 000 Karen-heimoon kuuluvan pakoon Thaimaan puolella sijaitseville leireille; panee erityisesti merkille huhtikuussa 1996 julkaistun Amnesty Internationalin raportin Burman armeijan suorittamista jatkuvista Karen-kansaan kohdistuvista surmatöistä, E. panee merkille SLORC:in harjoittaman politiikan, jonka mukaan SLORC:issa virallisesti vierailevat korkeat ulkomaiset vieraat eivät saa tavata Aung San Suu Kyitä, ja häntä tapaamaan pyrkivät ulkomaiset poliitikot eivät saa viisumia; panee merkille, että alueelle lähetetyt ulkomaiset toimittajat ja avustustyöntekijät ovat suuressa henkilökohtaisessa vaarassa, etenkin rajaseuduilla, F. on tietoinen Euroopan ammattiliittojen konfederaation ja vapaakauppaliittojen kansainvälisen konfederaation yhdessä Burmaa vastaan esittämästä valituksesta, jonka mukaan Burmassa harjoitetaan erilaisia pakkotyön muotoja; panee merkille komission parhaillaan käynnissä olevat tutkimukset, jotka suoritetaan tiettyjen kehitysmaista peräisin olevien teollisuustuotteiden 4- vuotisesta yleisestä tullietuusjärjestelmästä (1995 - 1998) annetussa neuvoston asetuksessa 3281/94 esitettyjen ehtojen mukaisesti, ja jonka perusteella Burma voidaan mahdollisesti sulkea pois yleisestä tullietuusjärjestelmästä, G. on tietoinen, että Burman viranomaiset ovat juuri käynnistäneet kampanjan matkailun edistämiseksi Burmassa vuonna 1996; panee merkille, että tietyt Euroopan ja Aasian maat auttavat Burman sotilashallintoa taloudellisesti ja/tai sotilaallisesti ja sulkevat silmänsä maansa vallitsevalta tuomittavalta ihmisoikeustilanteelta, 1. Pyytää neuvostoa, komissiota ja jäsenvaltioiden hallituksia tekemään Burman sotilasviranomaisille selväksi, että EU:n ja Burman välisten suhteiden, kauppasuhteet mukaan lukien, kaikenlainen normalisoiminen riippuu Burman kehityksestä kohti demokraattisten elinten vallan palauttamista, ihmisoikeuksien kunnioittamista ja pakkotyön lopettamista; 2. Kehottaa neuvostoa, komissiota ja jäsenvaltioiden hallituksia antamaan julkisen tukensa Aung San Suu Kyin esittämille vetoomuksille Burman armeijan ja demokraattisten voimien välisestä kansallisesta sovinnosta, joka takaa vähemmistöjen oikeudet sekä ilmaisuvapauden, poliittisten oikeuksien, järjestäytymisvapauden ja uskonnonvapauden täydellisen palauttamisen; 3. Pyytää neuvostoa vahvistamaan yhteisen kannan Burman suhteen harjoitettavasta politiikasta EU:sta tehdyn sopimuksen J.2 artiklan pohjalta, jotta voitaisiin harjoittaa kaikkea tarvittavaa painostusta maan demokratisoitumisen toteuttamiseksi; 4. Pyytää Burman viranomaisia vapauttamaan kaikki mielipidevangit välittömästi ja ehdoitta (mukaan lukien ne Kansallisen demokraattisen liigan valitut edustajat, joita estetään osallistumasta 26. - 27. toukokuuta 1996 järjestettävään puoluekokoukseensa) ja poistamaan kaikki jäljellä olevat Aung San Suu Kyin henkilökohtaista vapautta koskevat rajoitukset, mukaan lukien hänen oikeutensa ottaa vastaan ulkomaalaisia vieraita; 5. Kehottaa jäsenvaltioita ottamaan huomioon Burman viranomaisten harjoittamat vakavat ihmisoikeusrikomukset ennen kauppa-, investointi- ja matkailusopimusten tekemistä Burman kanssa; 6. Panee tyytyväisenä merkille komission parhaillaan käynnissä olevat tutkimukset, jotka koskevat syytöksiä pakkotyön käytöstä Burmassa ja joiden perusteella voidaan mahdollisesti poistaa yleiseen tullietuusjärjestelmään liittyvät etuudet; 7. Pyytää komissiota antamaan riittävää humanitaarista apua Karen-pakolaisille Thaimaassa sekä muista vähemmistöyhteisöistä tuleville pakolaisille; 8. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, SLORC:ille, Aung San Suu Kyille, YK:n pääsihteerille, YK:n ihmisoikeuskomissiolle sekä ASEAN:in jäsenmaiden hallituksille.